Buhez ar Sent/1912/Philip Neri - Wikimammenn\nBuhez ar Sent/1912/Philip Neri\n◄ Gregor VII Philip Neri Jul ►\nC’houec’hvet devez warn-ugent a viz Mae\nPhilip a c’hanas en Floranz, d’an 21 a viz gouere 1515, hag a oe badezet de arôk gouel Mari-Madalen.\nE dad hag e vamm, tud a beadra, a oa ive tud a relijion, ar pez a zo gwelloc’h c’hoaz. O daoulagad a veze bepred o paran war o mab evit e bellât diouz an droug hag e dostât ouz ar vad.\nEn e yaouankiz, ec’h eas da Rom d’ober e studi. Adalek neuze, ’n em roas holl da Jezuz-Krist. Betek daou ha tri devez e chôme a-wechou hep tamm ; alïes e rê tro ar seiz iliz , hag eleiz a dud a veze ouz e heul ; meur a nozvez a dremenas en katakombou Sant-Kalist ; mont a rê da welet ar re glanv ; rannan rê aluzennou gant ar beorien ; klask a rê lojeiz d’an dremenidi ; hadan rê komzou Doue dre mac’h ee. Sant Ignas, o welet pegen troët oa war an oberou a drugare, a gavas abeg ennan abalamour ma n’ee ket da veleg, hag a lavare e oa henvel ouz ar c’hloc’h a c’halv ar bobl d’an iliz hag a chom e-unan er-mêz ; evit senti ouz e govezour, e resevas ar velegiach da c’houec’h vla ha tregont, hag en doare-ze, e kavas c’hoaz muioc’h a dro d’ober vad.\nKaret a rê prezek, ha bemde hen gre, kouls lavaret ; en em zerc’hel a rê ive en lez-varn ar binijen, hag eun niver divent a vugale a c’hanas enni d’Hon Zalver Jezuz-Krist.\nOber a rê studiadegou gant eun nebeut tud yaouank, da gentan en e gampr ; pa deuas houman da vezan re vihan, en eul lec’h-all brasoc’h, hag a oe grêt eun orator ennan. Bemde ’n em vodent ; bep gwech, meur a hini a gomze ; unan, diwar-benn poënt pe boënt eus ar relijion ; eun all, diwar-benn istor an Iliz ; eun trede, war vue eur zant ; kanet vije ive kanaouennou neve, savet toniou d’eze gant ar muziker bras Palestrina.\nGoude eun nebeut blaveziou, ar studiadegou-ze a oe grêt en iliz Vallisella, hag ar veleien a ’n em garge aneze a yeas da vevan asamblez gant Philip : Urz an Oratorianed a oa diazezet. Gregor XIII a ôtreas anezan dre e lizer Copiosus, en miz gouere 1575.\nNe oa le ebet d’ober evit dont en Urz neve-ze, ha pep-hini a oa libr da vont er-mêz anezan pa gare ; ne c’houlenned nemet eun dra, senti ouz ar reolen keit ha ma vijer ebarz.\nPep-hini, d’e dro, a rê al labouriou disteran, evel skubat an ti, gwalc’hi al listri, ober ar gegin. An Oratorianed a glaske daou dra : en em zantelât o-unan, en eur ober evit ar gwellan o deveriou a veleien, ha santelât o nesan, gwazed ha tud yaouank, dreist-oll, en eur glask hag en eur gemer an tu gwellan da zont a benn d’o gonid da Jezuz-Krist.\nDa brosez e ganonizasion, ar c’hardinal Crescenzio a douas e teue alïes, zoken a greiz e bedennou, e-touez ar vugale hag an dud yaouank a c’hortoze anezan, hag e rê o dudi gant ar c’homzou fentus hag ar c’hoariou neve a zispake dirake.\nMiret a reont ouz an dud da drei da fall ; dre o labouriou, dre o c’homzou, dre o skoueriou, dre o zakramanchou, e lakont breinadurez ar pec’hed da bellàt. Yac’hât a reont pep tra ; rei a reont d’an den yec’hed e ene, ha dreze ive, yec’hed e gorf, rak an darn vrasan eus klenvejou ar c’horf a zo ar vammen aneze en gouliou an ene. Ar veleien eo holen an douar.\nAn holen ne ra vad ebet, nemet mesket a vefe gant ar pez m’eo laket da viret. Ar veleien ive, penôs e refont d’an dud ar vad en deus c’hoant Jezuz-Krist a rafent, nemet mesket a vefent gante ?\nHogen, hirie ne glasker nemet eun dra, dispartian a-grenn ar beleg diouz ar bobl ; hag an douflez a zo toullet etreze, eman ar gaou bemde o tonnât hag o ledanàt anezi. Ha koulskoude, ar beleg eo holen an douar.\nEur medesin bras, goude bezan tôlet evez, epad ugent vla, war ar pez a dremene endro d’ezan, a lavare kement-man :\n« War 342 familh am eus gwelet dizurz enne, 320 n’eent na war-dro beleg na war-dro Iliz.\n» War 417 den yaouank hag o deus tôlet, dre o dizurziou, an dismegans war o familh, n’am eus kavet nemet 12 hag o dije hentet ar veleien.\nRak-se, tadou ha mammou, ma zo en ho parouz patronachou katolik, ho pugale n’hallont nemet kaout gonidegez en pep doare, evit o c’horf, o spered hag o ene, o tarempredi aneze.\n↑ Ilizou Sant-Per, Sant-Pol, Sant-Sebastian, Sant-Yan-Latran, ar Groaz-Santel, Sant-Lauranz ha Santez-Mari-Veur oa seiz iliz vrasan Rom. Eun dro a beder pe bemp leo eo mont d’eze o seiz.\nAdtapet diwar « https://br.wikisource.org/w/index.php?title=Buhez_ar_Sent/1912/Philip_Neri&oldid=37799 »\nKemmoù diwezhañ degaset d'ar bajenn-mañ d'an 26 Mez 2012, da 06:32.


Gourdrouz a ra Erdogan ar gefredourien o doa sinet evit ar peoc'h\nAccueil / Lec'h / Etrebroadel / Gourdrouz a ra Erdogan ar gefredourien o doa sinet evit ar peoc’h\nMaxime TOUZE 20 January 2016\nO treiñ da sot da vat emañ an danvez-diktatour Erdogan. Nebeutoc’h-nebeutañ a frankiz evit ar mediaoù, lazhadegoù e-leizh e lodenn ar C’hurdistan e Turkia hep ma ne vije lâret tra ebet gant gouarnamantoù ar C’hornôg, ha bremañ gourdrouz kefredourien hag o doa sinet ur sinadeg evit diskuliañ al lazhadegoù e gevred ar vro.\nHervezañ ez eo un trubarderezh hag e kousto ker dezhe bezañ embannet kement-mañ. Lakaat a reont ar bec’h war unaniezh ar vroad eme Erdogan. Treitourien ha kendorfedourien int. Ouzhpenn 1200 kefredour turk hag estrañjour o doa sinet ar sizhun dremenet ar sinadeg evit ar peoc’h hag evit paouez al lazhadegoù e kêrioù ar C’hurdistan. War-dro ugent skolveuriad a zo bet harzet ha dalc’het dindan evezh e-pad ur frapadig. Lañset ‘zo bet enklaskoù justis er vro a-bezh.\nReuz-spontus a zo bet da c’houde e Turkia hag en estrenvro. En arvar emañ ar frankiz da ezteurel, met ne ra ket forzh Erdogan eus klemmoù an dud. N’eo ket se a viro outañ da staliañ un diktatouriezh ha da zrouklazhañ enebourien ar Stad, pe e vijent er C’hurdistan pe e peurrest eus ar vro.\nHag e keit-se e ya hor prezidant rannvro Le Drian da gomz gant maodiern an Difenn turk…\nShare the post "Gourdrouz a ra Erdogan ar gefredourien o doa sinet evit ar peoc’h"


Trede Brezel Dizalc'hiezh Italia - Wikipedia\nTrede Brezel Dizalc'hiezh Italia\nEmgann Custoza e 1866, etre armeoù Aostria hag Italia.\nVittorio Emanuele II, roue Italia, poltredet gant Tranquillo Cremona.</ref>\nItalia a-raok ar brezel, e 1861.\nTrede Brezel Dizalc'hiezh Italia e 1866 zo un tennad eus an hent war-du unvanidigezh Italia ergerzhet abaoe 1848, hag ar brezel diwezhañ da dizhout ar pal, peurunvaniñ ar vro ha stagañ ouzh rouantelezh Italia, krouet en 1861, div lodenn all: Venezia, a oa chomet dindan Aostria, ha tolead Roma, chomet dindan beli ar pab.\nAr frankizourien italian a oa mennet da dizhout ar peurunvaniñ, tra ma klaske gouarnamant Italia chom hep diaesaat an darempredoù gant ar broioù amezek.\nEn 1862 e kuitaas Giuseppe Garibaldi porzh Genova da vont da Sikilia, ha dilestrañ a reas e Palermo gant soudarded emouestl, mennet da vont da gemer Roma, o soñjal e vefe laosket d'ober gant ar roue. Gant 2 000 a emouestlidi e lestras eus Catania hag e tilestras e Melito d'ar 24 a viz Eost, prest da vont war-du an Aspromonte. Met ar jeneral Cialdini a gasas ur rannarme, renet gant ar c'horonal Pallavicino da herzel arme an emouestlidi.\nEmgann a voe, gloazet e voe Giuseppe Garibaldi, prizoniet evel e armead. Pa voe pareet e voe laosket da zistreiñ d'e di e Caprera.\nA-benn ar fin e roas tro ar brezel-mañ da welout arme Italia oc'h en em gannañ evit dieubiñ an douaroù chomet dindan Aostria.\nAdtapet diwar « https://br.wikipedia.org/w/index.php?title=Trede_Brezel_Dizalc%27hiezh_Italia&oldid=1981288 »\nKemmoù diwezhañ degaset d'ar bajenn-mañ d'an 19 Meu 2022, da 13:43.


- Piv Omp?\n-Tiegezhioù o treistpadout\n- Gerioù-Stur Brezhonek\n- Noblañs Breizh en istor\nPemp bloaziad penndalc'hel :\nYezh ha Sevenadur Breizh\nAn Noblañs e istor Breizh :\n- Darn vras Noblañs Breizh, an noblañs vihan hag an hini etre, he deus bepred diskouezet he fealded ouzh rouaned ha Duged Breizh, pergen er marevezhioù arvarusañ. An noblañs uhel, avat, un nebeut dekadoù a diegezhioù, gallgar dre ehngoun o vezañ ma oant perc’henn war douaroù bras e Rouantelezh Frañs a-hend-all, o deus itriket alies a-enep an Duged, gant skoazell Rouaned Bro-C’hall.\n- E-pad daou gantved hanter a emrenerezh e stern Rouantelezh Frañs (1532-1789) e voe gouarnet ar vro gant an noblañs, a gase kannaded e Parlamant Breizh. Gwirioù distag ar broviñs a zo bet difennet ganti, a-enep galloud ar Rouaned, ha pergen monarkiezh hollveliek Loeiz XIV, a lakae bec’h warno.\n- Dindan ren Loeiz XIV e kemeras perzh kalz a ofiserien nobl a Vreizh er brezelekadennoù war vor ha dizoloadennoù an trevadennoù (La Pérouse, Kerguelen), kement-se betek Brezel-dieubiñ Stadoù Unanet an Amerik, a-enep ar Saozon.\n- E-penn-kentañ an Dispac’h Gall e nac’has Noblañs Breizh mont da Versailhez evit bodadeg Breujoù hollek Frañs war an abeg ma oa bet daougementet derc’houezerien an Trede-Urzh e Parlamant Breizh. Dre-se eta n’hellas ket emellout e darvoudoù an hañv 1789 ha pergen e nozvezh ar 4 a viz Eost a lakaas un termen da wirioù distag Breizh.\n- Klaz a noblañsoù a Vreizh a zivroas e Breizh-veur en abeg da zarvoudoù an Dispac’h hag a bourvezas un darn vras eus « Lu an Divroerien », a zilestras e Kiberenn e miz Mezheven 1795 : fuzuilhet e voe ar braz anezho da heul o c’hwitadenn.


Pajenn:Sales - Introduction d’ar Vuez devot.djvu/325 - Wikimammenn\nPajenn:Sales - Introduction d’ar Vuez devot.djvu/325\nlicat ha peguer sansibl oa an ene caër ha santel-mâ e quènver an affeterez hac an diguisamant a gomsou. Certenamant un ornamant vras eus ar vuez Christen eo ar fidelite, ar simplicite hac ar sincerite ebarz er c’homsou. Lavaret em eus, eme Zavid, me a lacai evez ouz va c’homportamant, evit na bec’hin quet em c’homsou. Liquit gard, emezâ, va Doue, var va guenou, hac un nor da serra var ma musellou, ha na bermetit quet e gonsante va c’halon da lavaret comsou malin ha tromplus evit clasq en em excusi em pec’hejou.\nUn avis, pehini a roas ar Roue St. Lois, eo na zeuimp quet da zemanti den o controlia pe o repren e gomsou, nemet pec’het pe zomaich bras ve deomp chom hep e ober, evit d’ar fin evita peb contestationou ha peb disputou : mæs pa vezomp obliget da lavaret ar chontrol d’ar pez a lavar un all ha da opposi hor santimant ouz e hini, e rencomp usa gant un douçder ha gant un adress bras hep fallout violanti na contraign e speret : rac endeun ne c’hounezer netra evit quemeret an traou gant ruster ha gant c’huervder.\nAr parlant nebeut, pehini a so quement recommandet gant an dud fur aveich-all, ne dleer quet da entent ec’his pa na ranquer lavaret nemeur a gomsou ; mæs dre ar parlant nebeut-se e c’hententer, penaus ne ran-\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/325&oldid=118518 »\nKemmoù diwezhañ degaset d'ar bajenn-mañ d'an 7 Eos 2018, da 16:01.


KDSK, Centre de Ressources Culturelles CeltiquesThesaurus : Oberenn lennegel\nDocuments liés : [250 document(s)]\n[Foto] Roidigezh prizioù Langleiz ha Roparz Hemon, e Ti-Kêr Gwened, d'an 18 a viz Mae 1996. Roet eo bet Priz Langleiz da Youenn Gwernig evit e oberenn lennegel e brezhoneg hag e galleg. Aet eo ar Priz Roparz Hemon da Erwan Vallerie evit "Diazezoù studi istorel an anvioù parrez". Gant bezañs Pierre Pavec, Maer Gwened. / [Disanv] (Luc'hskeudennet gant). - - KDSK_SAE_Lodad02B0738_P.jpg\n[Foto] Roidigezh prizioù Langleiz ha Roparz Hemon, e Ti-Kêr Gwened, d'an 18 a viz Mae 1996. Roet eo bet Priz Langleiz da Youenn Gwernig evit e oberenn lennegel e brezhoneg hag e galleg. Aet eo ar Priz Roparz Hemon da Erwan Vallerie evit "Diazezoù studi istorel an anvioù parrez". Gant bezañs Pierre Pavec, Maer Gwened. / [Disanv] (Luc'hskeudennet gant). - - KDSK_SAE_Lodad02B0739_P.jpg\n[Foto] Roidigezh prizioù Langleiz ha Roparz Hemon, e Ti-Kêr Gwened, d'an 18 a viz Mae 1996. Roet eo bet Priz Langleiz da Youenn Gwernig evit e oberenn lennegel e brezhoneg hag e galleg. Aet eo ar Priz Roparz Hemon da Erwan Vallerie evit "Diazezoù studi istorel an anvioù parrez". Gant bezañs Pierre Pavec, Maer Gwened. / [Disanv] (Luc'hskeudennet gant). - - KDSK_SAE_Lodad02B0737_P.jpg


Taoliad ar bodad boued Hiziv eo bet dalc'het bodad ar boued gant dileuridi ar c'hlasoù, Jacques ar c'heginer, Padrig hag Olier. Kavout a ra mat an dud o fredoù. Gant ar c'hempouez emañ an dalc'h, pa glasker lakaat hor skolajidi da...\nGwez-kelenn Barnet int bet hep prosez, - diskaret Ha taolet d'al lastez. Diwriziennet un arouez, Digenvesoc'h hor pemdez ! P.H.\nE SKEUD AN TEKNIKOÙ NIVEREL ARNEVESAÑ !\nHiziv eo bet dalc'het kendalc'h eil derez Diwan e Lise Diwan e Karaez.150 bennak a dud, kelennerien, kasourien, implijidi melestradurezh. Un digarez vrav d'en em adkavout pe d'ober anaoudegezh gant tud nevez. Diouzh ar mintin eo bet...\nENOR, ENOR D'AR REDERIEN HA D'AR REDEREZED !\nHiziv eo bet enoret rederien wellañ ar skolaj, ar re graet berzh ganto en hor c'hross d'ar Gwener a-raok ar vakañsoù. Stlakadeg daouarn kalonekaus a-berzh o mignoned, medalennoù ha diplomoù, ul lid plijus-kenañ eta evit klozañ gant...


Gisela Akitania - Wikipedia\nGisela Akitania, pe Gisela Laon, (?-?) a vije bet pried Caribert Laon (696-747) ha mamm Bertrada Laon (726-783) a zimezas da Pepin Grenn (715-768) hag a voe roue ar Franked. Mamm-gozh da Garl Veur e vije neuze.\nN'eus anv ebet eus pried ar c'hont Caribert e dihell ebet. N'eus meneg ebet anezhi en dihelloù a ra anv eus eured he merc'h Bertrada da Bepin e 744. Krediñ a reer e oa marvet a-benn neuze.\nE 1915 e voe taolet evezh gant Anton Halbedel e oa anv e meur a garta eus Ode, merc'h d'un Théotar, e-touez tud lez Hardrad, ma kinnigas e oa hi an hini a oa pried ar c'hont. Met war-lerc'h labourioù Eduard Hlawitschka e voe dilezet ar vartezeadenn-se.\nAdtapet diwar « https://br.wikipedia.org/w/index.php?title=Gisela_Akitania&oldid=1846410 »


Teiresias - Wikipedia\nTeiresias dirak Odysseüs e-pad an aberzh, Heinrich Füssli, 1780-1785, Graphische Sammlung der Albertina (Vienna).\nTeiresias (Τειρεσίας Teiresías e henc'hresianeg, Tiresias e latin) a oa un diouganer dall eus Thebai hervez mojennoù Hellaz kozh. Eñ ha Kalc'has eo an diouganerien vrudetañ e mojennoù Hellaz. Brudet eo evit e varregezh da ziouganañ an darvoudoù hag abalamour ma oa cheñchet e maouez e-pad 7 vloaz. Mab e oa da Eueros, a oa mab d'ar Spart Oudaios, ha d'an nimfenn C'hariklo. Teir merc'h en doa: Manto, Historis ha Dafne.\n1 Orin an donezon\n1.1 Kouronkadenn Athena\n1.2 Treuzfurmadur Teiresias\n1.3 Ar plac'h yaouank hag Apollon\n2.1 Diouganoù graet evit Herakles\n2.2 Diouganer ofisiel Thebai\n2.3 Marv Teiresias\n2.4 Teiresias en Ifernioù\nOrin an donezonAozañ\nTeiresias ne oa ket ganet diouganer anezhañ, na dall kennebeut. An doueed zo kaoz, met meur a vojenn disheñvel zo.\nHervez stumm Ferekides Aten, heñvel ouzh hini ar Bibliotheke savet gant ar Pseudo-Apollodoros, en em gavas Teiresias, pa oa krennard, gant Athena a oa o kouronkañ en noazh e feunteun Hippokrenes war Venez Helikon. Droug a savas en doueez werc'h a fellas dezhi kastizañ ar c'hrennard : « Athena a lakaas he daouarn war e zaoulagad ma vanas dall ».\nPeogwir e oa mamm Teiresias, an nimfenn C'hariklo, unan eus an doueed ec'h aspedas Athena da zaskor ar gweled d'he mab. Nac'hañ a reas an doueez met mat e voe dezhi skañvaat un tamm bec'h ar c'hastiz. « Glanaat dezhañ e zivskouarn a reas, ma c'hallas kompren yezh an evned ; goude e roas dezhañ ur vazh koad-korn, ma c'hallfe kerzhout evel an dud a wel sklaer ». Athena a roas dezhañ ivez ur vuhez hiroc'h eget ar re all hag ar galloud da virout e zonezonoù en ifernioù.\nKavout a reer ar stumm-se eus ar vojenn ivez e skridoù Kallimac'hos Kyrene hag en hini Nonnos Panopolis.\nDont a ra eil stumm mojenn Teiresias eus Ovidius. Pa oa Teiresias o pourmen er c'hoadoù e tirenkas gant e vazh div naer oc'h en em barañ. Kerkent e oa treuzfurmet e maouez. Teiresias a zalc'has ar stumm-se e-pad seizh vloaz. An eizhvet bloavezh avat e welas ar memes naeron oc'h en em barañ adarre. « Mard eo bras a-walc'h ho kalloud pa vezit gloazet, emezañ, da cheñch naoutur hoc'h enebour ez an da skeiñ ganeoc'h un eil gwezh. ». Hag evel-se e vije deuet Teiresias da vezañ ur gwaz adarre.\nPa lavaras Zeus e kemere ar maouezed muioc'h a blijadur evit ar wazed pa vezent o c'hoari ha pa zalc'has e bried Hera ar c'hontrol, e c'houlennas an doueed ali Teiresias a oa bet hag ur vaouez hag ur gwaz. Teiresias a yeas a-du gant Zeus. Hera, « brouezet muioc'h eget na zeree diwar-benn un danvez ken skañv all, a gondaonas daoulagad he barner d'an deñvalijenn da viken ». Zeus ne c'halle ket mont a-enep diviz Hera, met da gempouezañ dallentez Teiresias e kinnigas dezhañ an donezon da welet an amzer da zont hag ur vuhez hir keit ha seizh remziad tud.\nHervez Bibliotheke ar Pseudo-Apollodoros e tanevell Hesiodos un istor heñvel en e oberenn.\nAr plac'h yaouank hag ApollonAozañ\nSkrivet e oa stumm diwezhañ ar vojenn gant an eskob Eustathios Thessalonike en XIIvet kantved en e oberenn diwar-benn an Odysseia ma ra anv eus un istor kontet gant Sostratos. Er vojenn-se, a oa e orin en ur c'hlemmgan hellenadek, e vije bet Teiresias ur plac'h pa oa ganet. Pa oa plac'h yaouank e tedennas Apollon, hag an doue, en eskemm eus he c'harantez, a gelennas ar sonerezh dezhi. Koulskoude, ur wezh deuet en oad, e roas Teiresias e sac'h da Apollon. Treuzfurmet e oa neuze e gwaz gant an doue a-benn ma vevfe d'he zro galloud an doue Eros.\nAdalek ar c'hentañ treuzfurmadur-se ha goude bezañ bet tredeogez an tabut a oa savet etre Zeus hag Hera diwar-benn ar blijadur bevet gant ar wazed hag ar maouezed, Teiresias ne vije ket tremenet nebeutoc'h eget c'hwec'h gwezh eus ur reizh d'eben.\nDiouganoù graet evit HeraklesAozañ\nLiammet eo Teiresias gant Boiotia, ha gant savidigezh Thebai m'en dije tremenet ar pep brasañ eus e vuhez. Paosanias en deus deskrivet al lec'hioù disheñvel a zalc'he ar soñj eus e vuhez en eil kantved goude J.-K.. Apollodoros, diouzh e du, a zanevell e oa goulennataet an diouganer gant Amfitryon abalamour da zizoleiñ an « toueller » en doa kousket gant e wreg e-keit ha ma oa e lec'h all, en ur gemer e neuz. Daou varzh bras, Pindaros ha Theokritos, o deus meneget roll an urisinour Teiresias da vare ganedigezh ar gouron Herakles.\nAr c'hentañ Nemeaenn savet gant Pindaros a oa aozet da veuliñ an hini a oa aet ar maout gantañ en ur redadeg kirri e c'hoarioù Nemea : keñveriet e oa e berzhioù mat hag e furnez ouzh hini Herakles. Danevell a ra an aozer e vuhez vurzhudus. Goude kurioù kentañ ar babig a voug an naeron kaset gant Hera fuloret, Amfitryon, leztad marvel Herakles, souezhet ha nec'het gant e nerzh hag e galon divoas, a c'houlennata e amezeg illur Teiresias. Diouganiñ a ra hemañ tonkat an hanterzoue, e gurioù da zont, hag an divarvelezh a zo prometet dezhañ e-kichen e dad, [[Zeus].\nTheokritos, en e 24vet edilleia, goude bezañ kontet kur kentañ an haroz yaouank, a veneg diougan e c'hlod da zont gant an urusinour Teiresias.\nDiouganer ofisiel ThebaiAozañ\nKavout a reer e trajediennoù eus Henc'hres pennadoù all eus buhez Teiresias. An holl avat a zeu eus ar prantad m'en deus an diouganer ur roll ofisiel e keoded Thebai. Ar c'hentañ darvoud danevellet a gaver e trajedienn Euripides anvet Ar Bakanted. Danvez ar pezh-c'hoari zo anezhañ diazezadur feuls azeulerezh Dionysos e Thebai. Teiresias zo unan eus ar re nemeto a ya a-du gant an doue nevez. Kontet eo an darvoud-se gant Nonnos Panopolis ivez en e Dionysiaka er Vvet kantved goude J.-K..\nAnv a zo eus Teiresias ivez er pezh-c'hoari Oidipoüs roue savet gant Sofokles. Skoet eo bet Thebai gant ar vosenn, pevar rummad goude mare Ar Bakanted. Kreon, breur-kaer Oidipoüs, a gas gantañ respont orakl Delfi, a ziskuilh e ranker glanaat ar saotr taolet war ar geoded gant muntr ar roue kozh Laios. Goulenn a ra Oidipoüs gant Teiresias diskuliañ ar muntrer. Nac'hañ a ra an urusinour a-grenn respont da c'houlennoù ar roue avat. Sevel a ra un tabut taer etrezo a lako anezhañ da ziskuliañ, en un doare dieeun, orin gwirion saotr Thebai hag ar gourdrouzoù bras a c'hallfe skeiñ gant Oidipoüs.\nDanevellet eo heuliad an istor-se er pezh anvet Ar Fenikianezed a oa savet gant Euripides. Ur wezh kaset Oidipoüs diwar e dron, e vibien Eteokles ha Polyneikes a ziviz rannañ ar galloud etrezo, pep hini anezhe a reno war Thebai a bep eil e-pad bloaz. Mallozhet int bet gant Oidipoüs avat en deus gouestlet anezhe d'en em lazhañ an eil egile, abalamour m'o doa bac'het anezhañ er palez. Tarzhañ a ra an diemglev etreze kerkent hag ar bloavezh kentañ : Eteokles, un tirant, a nac'h rentañ an tron d'e vreur. Polyneikes, gant skoazell ar seizh penn, a laka seziz war e geoded dezhañ. Gounit a ray tud Thebai ar brezel a-drugarez da ziouganoù Teiresias a zisplego e ranker aberzhiñ mab Kreon, Menoikeüs da gaout an trec'h.\nTrec'h eo Thebai war ar sezizerien met daou vab Oidipoüs en em lazh an eil egile. Kreon a zeu da vezañ roue ar geoded hag a ziviz neuze e vo beziet Eteokles en un doare lidek. Difenn a ra avat interiñ an « treitour » Polyneikes, hervez an urzhioù roet gant Eteokles a-raok mervel. Antigone, harozez ar pezh-c'hoari gant Sofokles er memes anv, a dal ouzh an difenn dre zoujañs ouzh an enorioù sakr a ranker da rentañ d'ar re varv ha goleiñ a ra ar c'helan a zouar en ur seveniñ al lidoù-kañv. Teiresias a glask lakaat Kreon da zoujañ ouzh lezennoù divrall an doueed. Koulskoude e sav buan droug en tirant rak ar pezh zo diskuliet gant Teiresias. Klask a ra an diouganer lakaat Kreon da zistreiñ d'ar skiant vat ha diskouez a ra dezhañ ar pezh a c'hourdrouz anezhañ. Kreon avat a respont gant kunujennoù. Mont a ra an urusinour kuit neuze en ur ziouganañ ar c'hastizoù a zeuio a-berzh an doueed.\nHoll ar skrivagnerien zo a-du da lâret e varvas an diouganer pa oa kemeret Thebai gant an Epigoned, mibien ar seizh penn o doa kemeret perzh e kentañ seziz ar geoded. Hervez ar Pseudo-Apollodoros e vije tec'het an urusinour er-maez eus ar geoded gant tud Thebai a oa chomet bev, hag e oa chomet a-sav gante e-tal ar stivell Tilfoussa. Aet e vije an den kozh da anaon eno abalamour m'en doa evet dour yen eus ar stivell. Paosanias a zisklêr e oa serret an urusinour hag e verc'h Manto, hag a oa chomet e diabarzh ar geoded, gant Argianed a zivizas kas anezhe da Zelfi, d'o c'hensakriñ da Apollon. Abalamour ma oa re oadet evit ober ar veaj-se e vije marvet Teiresias e-kichen stivell Tilfoussa. Un arroudenn eus ar Melampodiezh savet gant ar Pseudo-Hesiodos a ro ar bedenn ziwezhañ a vije bet distaget gant an urusinour da Zeus. Anv a ra peurgetket eus e ouiziegezh hag eus e vuhez a-hed seizh remziad, ar pezh a gadarna an donezon lakaet war gont Athena gant Kallimac'hos Kyrene.\nTeiresias en IfernioùAozañ\nOdysseüs en ifernioù a c'houlennata spered Teiresias, krater e stumm ur c'hloc'h eus Lucania savet gant liver Dolon, IV kantved kent J.-K., kambr-studi ar medalennoù, Levraoueg vroadel Bro-C'hall\nAr pezh en deus skrivet Kallimac'hos en deus desket dimp en doa resevet Tiresias ar galloud dreistnaturel da viret e spered goude e varv. Abalamour da se ez eo lakaet da zont en-dro eus rouantelezh ar re varv gant Odysseüs, en Odysseia, rak e ziougan a oa an doare nemetañ, evit mab Laertes, da c'hoût penaos distreiñ d'ar gêr. Diouzh alioù Kirke e kas Odysseüs da benn an evadoù-kinnig hag an aberzhioù ret da vont e darempred gant anaon ar re varv. Gwad an anevaled aberzhet a ver er foz a laka anaon ar re varv da zont eus an ifernioù da evañ anezhañ. Ret eo da Ene Tiresias evañ da gentañ rak mod all e vefe re niverus an anaon ha ne c'hallfe ket Odysseüs selaou e gomzoù. Kirke a ra anv anezhañ evel « an dall n'en deus kollet mann eus e spered », e-skoaz an eneoù all zo sellet oute evel « pennoù dinerzh ar re varv ». Tiresias zo deskrivet « o terc'hel gantañ en e zorn ur vazh aour », evel un arouez eus ar galloud en deus.\nA-drugarez d'e c'halloud e c'hall lâret da Odysseüs ar pezh o deus divizet an doueed ha diouganañ dezhañ ar gripedoù a ranko treiñ diwarno e-doug e veaj d'ar gêr. Goude bezañ displeget an abeg eus kasoni Poseidon a oa sachet warne abalamour m'o doa dallet e vab ar c'hiklop, an diouganer a ro e alioù, en o mesk doujañ kousto pe gousto ouzh tropelladoù Helios. En tu all da se e lavar da'r gouron ne echuo ket e avanturioù gant lazhadeg ar bleustrerien a zizenor e balez. Ret e vo da Odysseüs mont kuit en-dro betek ma kavo ur bobl na anavez ket ar mor hag aberzhiñ da Boseidon eno. Koulskoude, daoust da skoazell Kirke ha Tiresias, ne zeuio nemet Odysseüs a-benn da achap da c'hripedoù Enez Helios, ma kollo e geneiled holl o chañsoù da zistreiñ da Itaka. Odysseüs hepken a zistro en enezenn, hag a zanevello da Benelope e emgav iskis gant an diouganer marv.\n↑ Apollodoros III, 6, 7\n↑ Meulgan V, Evit kouronkadenn Pallas, 120-130\n↑ Dionysiaka, V, 337)\n↑ Ovidius Metamorfozoù, III, 316-338\n↑ Metamorfozoù, III, 316-338\n↑ Sellet ouzh al levrenn IX Beotia, da skouer e 16, 1 ; 18, 4 ; 19, 3\n↑ Apollodoros, II, 61, 8-9\n↑ Nemeaennoù I, v. 65-72\n↑ Idylle XXIV, sellet ouzh ar gwerzennoù 63-102, peurgetket\n↑ Gwerzennoù 170-369 \n↑ Kan XLV, v. 52-218\n↑ Ar Fenikianezed Gwerzennoù 834-959\n↑ Antigone, Gwerzennoù 988-1098\n↑ Bibliotheke, III, 84\n↑ IX, 33, 1\n↑ Odysseia, X, 492\n↑ Odysseia, XI, 29\n↑ Odysseia, XI, 90\n↑ XXIII, 323\nAdtapet diwar « https://br.wikipedia.org/w/index.php?title=Teiresias&oldid=1769809 »\nDernière modification le 16 Gwe 2017, à 19:23\nKemmoù diwezhañ degaset d'ar bajenn-mañ d'an 16 Gwe 2017, da 19:23.


Lec'hiadur Nagasaki e Prefeti Nagasaki, Japan.\nPrefeti Prefeti Nagasaki|\nKenurzhiennoù 32° 46′ 25″ Norzh\n129° 51′ 47″ Reter / 32.77361, 129.86306\n32° 46′ 25″ Norzh\nGwezenn Chinese Tallow Tree\nMaer Tomihisa Taue\nLec'hienn ofisiel: Nagasaki City\nNagasaki (長崎市 Nagasaki-shi e japaneg) a zo ur gêr ha sez ur prefeti eus Japan, war aod mervent Kyūshū emañ. Ur greizenn a levezon europat e oa kent digorridigezh ar vro e deroù ar maread Meiji. Dont a reas da vezañ ur porzh bras eus ar morlu e-pad ar brezel Sina-Japan kentañ hag ar brezel Rusia-Japan. Distrujet e voe e miz Eost 1945 gant an eil bombezadenn atomek en istor an dud.\nE penn ur pleg-mor hir emañ Nagasaki. Ar porzh naturel gwellañ e Kyushu eo hemañ. En ur gompezenn vihan e-kichen dibenn ar pleg-mor emañ ar c'harterioù-annez ha kenwerzh. Div rivier disrannet gant ur menez bihan a furm an div draonienn lec'h m'en em astenn ar gêr.\n447,419 annezad he doa ar gêr war ur gorread a 338.72 km² e 2004.\nAdtapet diwar « https://br.wikipedia.org/w/index.php?title=Nagasaki&oldid=1821350 »


Amzerioù kentañ ma eontr kozh (1) | Daskor\nAmzerioù kentañ ma eontr kozh (1)\nAmzerioù kentañ ma eontr kozh (2)\nAmzerioù kentañ ma eontr kozh (3)\nMa eontr kozh, Perig al lakez, a zo kaset gant e dud da zeskiñ e vicher a gere e ti tonton Lan, kere ar Gozker\nArabat eo d’an dud yaouank, petra bennak ma’z eo skañv ha distagellet mat o zeod en o beg, en em lezel da gouezhañ e pec’hed ar merc’hed kozh, ar randonenned-se a ve klevet dalc’hmat o kontañ doareoù an nesañ, hag a ve gwelet bec’h war o gorre, kement a reont flip, flap, flep ! o klask kaout droug a-walc’h da lavaret diwar-benn ar re all ! Mard eo fall d’un den drouk-komz eus e nesañ, gwashoc’h c’hoazh eo dezhañ dizoloiñ ha disklêriañ, d’an neb a gar selaou anezhañ, troioù e gerent kamm pe digamm evel ma’z int. — Goude an dra-se n’ez it mui da grediñ e klaskfen noazout ouzh brud vat ma eontr kozh, Per al lakez, an hini emaon o vont da zisplegañ deoc’h ur pennadig eus e amzer gentañ.\nMa eontr Per a oa ul lakez a baotr en e gentañ amzer : yaouankik-flamm e oa c’hoazh, ha ne felle mui dezhañ lakaat nemet boteier-ler, sul, gouel, bemdez, ha war an devezhioù all. An dra-se nb’ez ae tamm ebet d’e gerent, tudigoù paour ha dister a-ziwar ar maez. Setu perak, evit kaout ul louzoù da bareañ Perig eus e gleñved boteier-ler, al lakez bihan, diouzhtu ma oe echuet gantañ e baskoù, a oe kaset gant e dud da zeskiñ bezañ kere, d’ar Gosker !\nTonton Lan, kere kozh ar Gozker, a oa un denig tagnous-meurbet ; met tremen a rae dre ar vro evit ur micherour gouiziek. Lavaret a rae d’an holl ne oa morse chomet berr da zeskiñ e vicher da baotr yaouank ebet.\n– Dre c’hras Doue ha sikour Sant Krispin, ma faeron ker, ne chomin berr da ober ur c’here mat eus pep den yaouank a vo fiziet ennon, n’eus forzh pegen hir e c’hallfe bezañ e zivskouarn.\nHervez an doare, divskouarn Perig al lakez, ma eontr kozh, a oa re hir, kalz hiroc’h eget re ar c’had, damdostik ken hir ha re an azen. N’eo ket lavaret gaou, met tonton Lan a boanias bloaz-hanter diouzhtu, e-pad an deiz-gouloù, war-dro ar paotr Per, hep ma teuas hemañ a-benn da zeskiñ tachañ, dereat a-walc’h, ur c’hozh botoù-ler-goad bennak.\nBook traversal links for Amzerioù kentañ ma eontr kozh (1)\n‹ Amzerioù kentañ ma eontr kozh\nAmzerioù kentañ ma eontr kozh (2) ›